b'\n_START_ARTICLE_\nAntonie cel Mare\n_START_SECTION_\nIconografie\n_START_PARAGRAPH_\nAtributul iconografic cu care este reprezentat Antonius Abbas \xc3\xaen tradi\xc8\x9bia occidental\xc4\x83 este porcul, ca evocare a faptului c\xc4\x83 diavolul l-a ispitit lu\xc3\xa2nd chipul unuia sau al mai multor porci.\n_START_SECTION_\nVia\xc8\x9ba\n_START_PARAGRAPH_\nVia\xc8\x9ba lui a fost scris\xc4\x83 de Atanasie din Alexandria (298-373), arhiepiscop de Alexandria, Egipt, \xc3\xaentr-o carte r\xc4\x83mas\xc4\x83 clasic\xc4\x83 \xc3\xaen genul ei (biografia unui c\xc4\x83lug\xc4\x83r), Vita Antonii - Via\xc8\x9ba lui Antonie -, scris\xc4\x83 la pu\xc8\x9bin\xc4\x83 vreme dup\xc4\x83 moartea lui Antonie (+356), \xc3\xaentre anii 357 \xc8\x99i 359._NEWLINE_Vestitul p\xc4\x83rinte al monahismului s-a n\xc4\x83scut \xc3\xaen satul Coma din Egiptul de Sus \xc3\xaen anul 251 ca fiul unor \xc8\x9b\xc4\x83rani cre\xc8\x99tini \xc3\xaenst\xc4\x83ri\xc8\x9bi. Dup\xc4\x83 moartea p\xc4\x83rin\xc8\x9bilor s\xc4\x83i - Antonie avea pe atunci v\xc3\xa2rsta de 20 de ani -, \xc3\xaentreb\xc3\xa2ndu-se care este calea lui \xc3\xaen via\xc8\x9b\xc4\x83, a auzit \xc3\xaen biseric\xc4\x83 cuv\xc3\xa2ntul Evangheliei: "Dac\xc4\x83 vrei s\xc4\x83 fii des\xc4\x83v\xc3\xa2r\xc8\x99it" i-a zis Isus " du-te de vinde ce ai d\xc4\x83 la s\xc4\x83raci \xc8\x99i vei avea o comoar\xc4\x83 \xc3\xaen cer! Apoi vino \xc8\x99i urmeaz\xc4\x83-M\xc4\x83", (Matei 19: 21). Antonie a primit acest cuv\xc3\xa2nt ca \xc8\x99i cum \xc3\xaei era adresat lui direct \xc8\x99i dup\xc4\x83 ce \xc8\x99i-a \xc3\xaemp\xc4\x83r\xc8\x9bit averea la s\xc4\x83raci, s-a retras \xc3\xaen singur\xc4\x83tate. A vie\xc8\x9buit la \xc3\xaenceput \xc3\xaentr-o colib\xc4\x83 la marginea satului natal, sub ascultarea unui alt ascet din regiune, mai v\xc3\xa2rstnic \xc8\x99i mai experimentat, apoi succesiv \xc3\xaentr-un morm\xc3\xa2nt idolesc p\xc4\x83r\xc4\x83sit, o fort\xc4\x83rea\xc8\x9b\xc4\x83 p\xc4\x83r\xc4\x83sit\xc4\x83 la marginea de\xc8\x99ertului, \xc3\xaen locul numit Pispir, unde a \xc8\x99i r\xc4\x83mas timp de 20 de ani, p\xc3\xa2n\xc4\x83 \xc3\xaen 306, c\xc3\xa2nd ucenicii lui \xc3\xael conving s\xc4\x83 p\xc4\x83r\xc4\x83seasc\xc4\x83 acest loc de ascez\xc4\x83. \xc3\x8en acest moment devine p\xc4\x83rintele spiritual al multor c\xc4\x83lug\xc4\x83ri din diferitele "colonii monastice" din de\xc8\x99erturile Egiptului._NEWLINE_C\xc4\x83tre anul 310 \xc3\xaentreprinde o c\xc4\x83l\xc4\x83torie la Alexandria, c\xc4\x83ut\xc3\xa2nd s\xc4\x83-i \xc3\xaemb\xc4\x83rb\xc4\x83teze pe martirii cre\xc8\x99tini prigoni\xc8\x9bi de st\xc4\x83p\xc3\xa2nirea roman\xc4\x83 \xc3\xaen timpul persecu\xc8\x9biei lui Maximin._NEWLINE_\xc3\x8en anul 312 se instaleaz\xc4\x83 \xc3\xaen de\xc8\x99ertul ad\xc3\xa2nc, pe muntele Kolzim (sau Kolzum / Qolzum, nu departe de malul M\xc4\x83rii Ro\xc8\x99ii, unde se g\xc4\x83se\xc8\x99te azi m\xc4\x83n\xc4\x83stirea care-i poart\xc4\x83 numele). Aici tr\xc4\x83ie\xc8\x99te p\xc3\xa2n\xc4\x83 la moartea sa (356) \xc3\xaempreun\xc4\x83 cu doi ucenici, nep\xc4\x83r\xc4\x83sind locul dec\xc3\xa2t pentru a-\xc8\x99i vizita discipolii sau pentru a face o a doua c\xc4\x83l\xc4\x83torie la Alexandria, spre a-l sus\xc8\x9bine pe Atanasie, persecutat de partidul pro-arian.'